USA välisminister Mike Pompeo kohtub Põhja-Korea liidri Kim Jong-uniga pühapäeval, et liikuda edasi kõnelustega, mille eesmärgiks on Korea poolsaare tuumarelvavabaks muutmine, teatas välisministeerium.

Välisministeeriumi eestkõneleja Heather Nauerti täpsustuse kohaselt külastab Pompeo ühtlasi Jaapanit, Lõuna-Koread ja Hiinat.

Põhja-Korea hoiatas teisipäeval Ühendriike, et Korea sõda lõpetavat rahudeklaratsiooni ei tohiks käsitleda tuumakõnelustel läbirääkimishoovana.

Pyongyang on rakendanud tähtsaid meetmeid vaenulike suhete lõpetamiseks Ühendriikidega, kuid USA püüab riiki sanktsioonide kaudu "endale allutada", vahendas Põhja-Korea riiklik uudisteagentuur KCNA.

Deklaratsioon aastatel 1950-1953 kestnud Korea sõja lõpetanud nüüdseks 65 aastat vana relvarahu asendamiseks "ei ole kõigest ühe mehe kingitus teisele", edastas agentuur.

Lõuna-Korea ühinemisminister Cho Myoung-gyon ütles esmaspäeval, et Souli hinnangul on Põhja- Koreal 20-60 tuumarelva. Cho lisas vastuses parlamendisaadiku küsimusele, et see teave tuleb luureametitelt. Tema sõnavõtt parlamendis oli esimene kord, kui mõni Lõuna- Korea kõrge valitsusametnik rääkis Põhja-Korea tuumaarsenali suurusest avalikult.

Ühinemisministeerium täpsustas teisipäeval, et Cho seisukoht ei tähenda, et Lõuna-Korea aktsepteerib Põhja- Koread tuumariigina. Arvatakse, et sellega üritas ministeerium anda mõista, et Lõuna-Korea jätkab püüdlusi saada Põhja-Korea tuumarelvavabaks.

Riiklik luureteenistus ehk Lõuna-Korea peamine luureamet seni Cho avaldust kommenteerinud pole.